สวัสดีค่ะ ตอนนี้หนูอายุ16อยู่ม.5ค่ะ ช่วงนี้หนูรู้สึกดาวน์บ่อยมาก อ่อนไหวกับคำพูดแม้จะเป็นคำพูดเล็กน้อยๆแล้วเก็บมาคิดหนูไม่รู้จะทำยังไง พอดาวน์ก็ทำได้แค่เอาน้ำตาออกอยู่คนเดียว อยู่สึกว่าตอนนี้เหมือนหนูจะกลัวการเข้าสังคมด้วย หนูรู้สึกอึดอัดตลอดเวลา หนูคุยเรื่องนี้กับใครไม่ได้เลยค่ะ มันเป็นมาตั้งแต่ม.2แล้ว ไม่คิดว่ามันจะหนักขึ้นตอนช่วงม.3 ม.4 หนูรู้สึกไร้ค่ามากเลยค่ะ เครียดมากไม่รู้ว่าเครียดอะไรมันเหมือนเป็นตลอดเวลา แล้วก็ตอนสมัยประถมหนูเคยเป็นไมแกรน ตอนนั้นไม่รู้ว่ามันคืออาการอะไรน่ะค่ะเป็นมานานมาก แต่ตอนนี้หายแล้วไม่รู้ว่าเกี่ยวมั้ยนะคะ หนูพยายามสร้างกำลังใจให้ตัวเองอยู่หลายครั้งแต่มันก็กลับมาเป็นเหมือนเดิมตลอด หนูไม่อยากร้องไห้แต่มันทำไม่ได้เลยค่ะ หนูท้อแท้มากเลย ทั้งเรื่องเรียน เรื่องเพื่อน เรื่องที่บ้าน เรื่องงานบ้าน หนูสามารถหายจากอาการแบบนี้ด้วยตัวเองได้บ้างมั้ยคะ แล้วก็เหมือนตั้งแต่เป็นมาหนูเริ่มคุยไม่ค่อยรู้เรื่องเท่าไร มีแต่คนบอกแบบนั้นอะค่ะ ไม่ค่อยอยากอาหารก็เป็นบ่อย
สวัสดีค่ะ ฟักแฟง, ความรู้สึกที่ไร้ค่า คิดมาก ร้องไห้บ่อยๆ ท้อแท้ กลัวการเข้าสังคม แสดงว่ามีอาการของซึมเศร้า โดยหากอาการซึมเศร้าเป็นมานานเป็นปี และส่งผลกระทบต่อการดำรงชีวิตประจำวัน ก็ถือเป็นโรคซึมเศร้าได้ ซึ่งเป็นโรคที่ประกอบด้วยการเปลี่ยนแปลงต่างๆ ดังนี้1.อารมณ์เปลี่ยนไป คือกลายเป็นคนเศร้าสร้อย หดหู่ ไม่แจ่มใส ไม่สดชื่น สะเทือนใจง่าย ร้องไห้บ่อย เบื่อหน่ายไปหมดทุกสิ่งอย่าง สิ่งที่เคยชอบทำก็ไม่ชอบทำ รู้สึกไม่มีความสุข บางคนอาจหงุดหงิด ฉุนเฉียวง่าย อารมณ์ร้อนขึ้น2. ความคิดเปลี่ยนไป มองอะไรก็รู้สึกแย่ไปหมด มองเห็นแต่ความผิดพลาดของตนเอง มองไม่เห็นอนาคต หมดหวัง ท้อแท้ รู้สึกตนเองไร้ค่า ไม่มีความมั่นใจในตัวเอง รู้สึกเป็นภาระกับคนอื่น คิดถึงเรื่องการตายอยู่บ่อยๆ เมื่ออารมณ์เศร้ามีมากขึ้น ก็อาจถึงขั้นวางแผนการตายและทำร้ายตนเองได้3. สมาธิความจำแย่ลง หลงลืมง่าย จิตใจเหม่อลอย ประสิทธิภาพในการทำงานลดลง ทำงานผิดๆถูกๆ4. อาการทางกาย เช่น อ่อนเพลีย เหนื่อยล้า นอนหลับยาก หรือนอนมากไป เบื่ออาหาร น้ำหนักลด ปวดเมื่อยตัว ท้องอืด ท้องผูก รวมถึงอาการปวดหัวด้วย5. การเรียนหรือการงานแย่ลง6. อาการโรคจิต มักพบในผู้ที่มีโรคซึมเศร้ารุนแรง เช่น อาการหลงผิด ประสาทหลอนทั้งนี้ โรคซึมเศร้า อาจมีสาเหตุมาจากโรคทางกายได้ เช่น มีภาวะไทรอยด์ต่ำ ขาดวิตามินบางอย่าง เนื้องอกในสมอง สมองอักเสบ เป็นต้น แต่หากเป็นมานาน 1-2 ปีแล้ว โดยไม่มีอาการผิดปกติทางร่างกายอื่นๆ อีก ก็ไม่น่ามีสาเหตุจากการเป็นโรค่ะแนะนำควรเล่าให้ผู้ปกครองฟังถึงอาการที่เราเป็นอยู่ เพื่อจะได้รับรู้ถึงความผิดปกติของเรา และจะได้ช่วยกันดูแลประคับประคองให้ผ่านไปได้ค่ะ รวมถึงผู้ปกครองควรพาไปพบจิตแพทย์เพื่อประเมินอาการซึมเศร้าที่เป็นอยู่ ส่วนการรักษา ก็มีทั้งการใช้ยา และการรักษาทางจิตบำบัดค่ะ ไม่ควรปล่อยให้อาการความรู้สึกผิดปกติต่างๆ เป็นมากขึ้น เพราะโอกาสที่จะหายได้เองนั้น เป็นไปได้น้อยค่ะการเป็นโรคซึมเศร้า ไม่ได้หมายความว่า เราเป็นคนอ่อนแอ คิดมากเอาแต่ร้องไห้ แต่ที่เป็นอยู่ เพราะกำลังเป็นโรค ซึ่งก็เหมือนกับการเป็นโรคอื่นๆ หากได้รับการรักษาที่ถูกวิธี โรคก็จะทุเลาลง จนหายเป็นปกติได้ในที่สุดค่ะ